บีชคราฟท์ T-6

บีชคราฟท์ T-6 เท็กซันทู (Beechcraft T-6 Texan II) เป็นเครื่องบินเทอร์โบพร็อปแบบเครื่องยนต์เดี่ยว สร้างโดยบริษัทเท็กซ์ตรอนเอวิเอชันของสหรัฐ เป็นการพัฒนาต่อยอดจากเครื่องบิน Pilatus PC-9 ของประเทศสวิตเซอร์แลนด์ เพื่อส่งเข้าแข่งขันในโครงการจัดหาเครื่องบินฝึกของกองทัพอากาศสหรัฐในช่วงปี 1990 และได้รับการตั้งชื่อรุ่นตาม นอร์ทอเมริกัน T-6 เท็กซัน เพื่อเป็นเกียรติแก่เครื่องบินระดับตำนานรุ่นดังกล่าว นอกจากนี้ยังมีการพัฒนาให้เป็นเครื่องบินโจมตีเบา ชื่อว่า บีชคราฟท์ AT-6 วูล์ฟเวอรีน (Beechcraft AT-6 Wolverine) 

T-6A ถูกใช้งานโดยกองทัพอากาศสหรัฐในฐานะอากาศยานฝึกนักบินพื้นฐานและฝึกนายทหารระบบอำนวยการรบ ถูกใช้งานโดยกองทัพเรือสหรัฐและเหล่านาวิกโยธินสหรัฐในฐานะอากาศยานฝึกนักบินทหารเรือขั้นต้นและนายทหารการบินนาวีขั้นต้นและขั้นกลาง นอกจากนี้ ยังถูกใช้งานเป็นเครื่องบินฝึกพื้นฐานของกองทัพอากาศแคนาดา กองทัพอากาศกรีก และกองทัพอากาศอิสราเอล ขณะที่รุ่น T-6B ถูกใช้งานเป็นเครื่องบินฝึกของกองทัพอากาศเม็กซิโก กองทัพอากาศสหราชอาณาจักร กองทัพอากาศโมร็อกโก และกองทัพอากาศนิวซีแลนด์

กองทัพอากาศไทยมีการใช้งานเครื่องบินรุ่นนี้ในฐานะเครื่องบินฝึก (รหัสรุ่น T-6TH) และเป็นประเทศแรกที่ใช้งานในฐานะเครื่องบินโจมตีเบา (รหัสรุ่น AT-6TH) คู่แข่งโดยตรงของ AT-6 คือ เอ็มบราเออร์ EMB 314 ซูเปอร์ทูคาโน จากประเทศบราซิล

 AT-6 วูล์ฟเวอรีน 
AT-6 วูล์ฟเวอรีน ถือกำเนิดขึ้นจากการต่อยอดเครื่องบินฝึกนักบินพื้นฐาน T-6 เท็กซันทู  ที่ขึ้นชื่อเรื่องความทนทาน ใช้งานง่าย และมีต้นทุนดำเนินการต่ำ นักออกแบบตั้งใจนำจุดแข็งของ T-6 มาขยายขีดความสามารถให้กลายเป็น อากาศยานโจมตีเบา ที่เหมาะกับสนามรบยุคใหม่ วูล์ฟเวอรีนใช้เครื่องยนต์เทอร์โบพร็อพ PT6A-68D ให้กำลัง 1,600 แรงม้า (ซึ่งแรงกว่าเครื่องยนต์ใน T-6) ทำให้รองรับน้ำหนักบรรทุกอาวุธมากขึ้น มีอัตราเร่งและสมรรถนะในการไต่ระดับที่ดีกว่า รวมถึงเพิ่มความทนทานสำหรับภารกิจที่ต้องบินนานหรือในสภาพแวดล้อมร้อนและสูง

250px|thumb|เครื่องบินโจมตีเบา AT-6 วูล์ฟเวอรีน
โครงสร้างและสมรรถนะลำตัวและปีกของวูล์ฟเวอรีนถูกเสริมความแข็งแรงเพื่อเพิ่มตำบลติดตั้งอาวุธใต้ปีกและลำตัว สามารถติดถังเชื้อเพลิงเสริมเพื่อเพิ่มระยะเวลาปฏิบัติการ และยังคงความสามารถการขึ้นลงทางวิ่งสั้นหรือพื้นผิวกึ่งทุรกันดารเหมือนต้นแบบ T-6 อีกด้านหนึ่ง ระบบภารกิจและห้องนักบิน วูล์ฟเวอรีนได้รับการปรับปรุงครั้งใหญ่ จากห้องนักบินที่รองรับเฉพาะการฝึกบิน มาเป็นห้องนักบินเต็มรูปแบบสำหรับภารกิจรบ มีระบบควบคุมอาวุธ คอมพิวเตอร์ภารกิจ และจอแสดงผลล้ำสมัย ติดตั้งกล้องระบบ EO/IR พร้อมตัวชี้เลเซอร์ที่ช่วยให้นักบินสามารถตรวจจับ ติดตาม และชี้เป้าได้ทั้งกลางวันและกลางคืน ข้อมูลยังสามารถส่งต่อแบบเรียลไทม์ไปยังหน่วยภาคพื้นผ่านระบบเดต้าลิงก์

วูล์ฟเวอรีนสามารถบรรทุกอาวุธได้หลากหลาย ตั้งแต่ จรวดนำวิถีเลเซอร์ 2.75 นิ้ว (APKWS) ระเบิดนำวิถีด้วยเลเซอร์หรือด้วย GPS ขนาด 250–500 ปอนด์ ไปจนถึงกระเปาะปืนกล .50 นิ้ว ทำให้รองรับภารกิจได้กว้าง ตั้งแต่ การสนับสนุนทางอากาศโดยใกล้ชิด (CAS), การติดอาวุธตรวจการณ์, การปราบปรามการก่อความไม่สงบ และการเฝ้าตรวจชายแดน

 รุ่นย่อย 
 Model 3000 ชื่อรุ่นเดิมที่ตั้งโดยบริษัท
 T-6A Texan II รุ่นมาตรฐานสำหรับ ทอ.สหรัฐ, ทร.สหรัฐ และทอ.กรีก
 T-6A NTA Texan II คือรุ่น T-6A ที่ติดอาวุธสำหรับ ทอ.กรีก สามารถบรรทุกกระเปาะจรวด กระเปาะปืน และถังเชื้อเพลิงภายนอก
 T-6B Texan II รุ่นอัพเกรดจาก T-6A มีหน้าจอดิจิทัล, หนึ่งจอ HUD, หกจอ MFD และคันบังคับ HOTAS
 AT-6B Wolverine คือรุ่น T-6B ที่ติดระบบอาวุธ เพื่อฝึกใช้อาวุธหรือโจมตีเบา มีหน้าตาเหมือน T-6B แต่ปรับปรุงระบบเดต้าลิงก์ ระบบเซนเซอร์ และเปลี่ยนลักษณะติดตั้งอาวุธ เพิ่มกำลังเครื่องยนต์เป็น 1,193 กิโลวัตต์ (จากปกติ 820 กิโลวัตต์)
 T-6C Texan II รุ่นอัพเกรดจาก T-6B เน้นเพื่อการส่งออก
 T-6D Texan II รุ่นต่อยอดจาก T-6B และ C สำหรับ ทบ.สหรัฐ
 AT-6E Wolverine รุ่นโจมตีเบา ซื้อโดย ทอ.ไทย โดยใช้รหัสรุ่นว่า AT-6TH
 CT-156 Harvard II อีกรุ่นของ T-6A เพื่อใช้ฝึกทหารอากาศชาติเนโท ในประเทศแคนาดา

  ข้อมูลจำเพาะของรุ่น T-6A เท็กซันทู 
250px|thumb|T-6C ในกองทัพอากาศสหราชอาณาจักร
 ลูกเรือ : สองคน
 ความยาว : 10.16 ม.
 ความกว้างช่วงปีก : 10.19 ม.
 ความสูง : 3.25 ม.
 พื้นที่ปีก : 16.49 ตร.ม.
 น้ำหนักตัวเปล่า : 2,135 กก.
 น้ำหนักรวม : 2,858 กก.
 ความจุถังเชื้อเพลิงภายใน : 677.5 ลิตร (149 แกลลอน)
 เครื่องยนต์ : เทอร์โบพร็อป PT6A-68 ให้กำลัง 1,100 แรงม้า (820 กิโลวัตต์)
 ตัวขับเคลื่อน : ใบพัดสี่แฉก เส้นผ่าศูนย์กลาง 2.46 เมตร
 ความเร็วเดินทาง : 510 กม/ชม.
 ความเร็วสูงสุด : 586 กม/ชม.
 พิสัยบินไกลสุด : 1,637 กม.
 เพดานบิน : 31,000 ฟุต (9,449 ม.)
 ขีดจำกัดแรงจี : +7.0 g / −3.5 g

  ข้อมูลจำเพาะของรุ่น AT-6TH วูล์ฟเวอรีน
 ลูกเรือ : สองคน
 ความยาว : 10.16 ม. 
 ความกว้างช่วงปีก : 10.40 ม.
 ความสูง : 3.25 ม.
 พื้นที่ปีก : 16.60 ตร.ม.
 น้ำหนักตัวเปล่า : 2,671 กก.
 น้ำหนักสูงสุดในการขึ้นบิน : 4,536  กก.
 ความจุถังเชื้อเพลิงภายใน : 677.5 ลิตร (149 แกลลอน)
 เครื่องยนต์ : เทอร์โบพร็อป PT6A-68D ให้กำลัง 1,600 แรงม้า (1,193 กิโลวัตต์)
 ตัวขับเคลื่อน : ใบพัดสี่แฉก เส้นผ่าศูนย์กลาง 2.46 เมตร
 ความเร็วสูงสุด : 586 กม/ชม.
 พิสัยบินไกลสุด (เมื่อติดตั้งถังเชื้อเพลิงภายนอก) : 3,194 กม.
 เพดานบิน : 31,000 ฟุต (9,449 ม.)
 ตำบลติดอาวุธ: 7 จุด น้ำหนักภารกรรมบรรทุก 1,864 กก. (4,110 ปอนด์)
 กระเปาะปืนกลอากาศ FN HMP-400 ขนาด .50cal ความจุ 400 นัด
 ระเบิดนำวิถีด้วยเลเซอร์ GBU-12 Paveway II (500 ปอนด์)
 กระเปาะจรวด LAU-131/A สำหรับจรวดอากาศสู่พื้นไม่นำวิถี Hydra 70
 มิสไซล์อากาศสู่พื้น AGM-114 เฮลไฟร์

ประเทศผู้ใช้งาน

 กองทัพอากาศกรีซ

 กองทัพอากาศตูนีเซีย

 กองทัพอากาศนิวซีแลนด์ 

 กองทัพอากาศสหรัฐ
 กองทัพบกสหรัฐ
 กองทัพเรือสหรัฐ

 กองทัพอากาศสหราชอาณาจักร

 กองทัพอากาศอาร์เจนตินา 

 กองทัพอากาศอิรัก

 กองทัพอากาศอิสราเอล

 กองทัพอากาศเม็กซิโก

 กองทัพอากาศประชาชนเวียดนาม
 กรมทหารอากาศที่ 920 (T-6C เข้าประจำการ 12 ลำ)

 กองทัพอากาศแคนาดา

 กองทัพอากาศโคลอมเบีย

 กองทัพอากาศโมร็อกโก 

 กองทัพอากาศไทย 
 โรงเรียนการบินกำแพงแสน (T-6 เข้าประจำการ 12 ลำ)
 ฝูงบิน 411 เชียงใหม่ (AT-6 เข้าประจำการ 8 ลำ)

 อ้างอิง 

 แหล่งข้อมูลอื่น 

 เว็บไซต์ทางการ บีชคราฟท์ ที-6 เท็กซัน 2

หมวดหมู่:เครื่องบินบีชคราฟท์
หมวดหมู่:เครื่องบินฝึก
หมวดหมู่:เครื่องบินโจมตี
หมวดหมู่:อากาศยานที่บินครั้งแรกในปี พ.ศ. 2543